孤山行
作者：釋居簡
朝代：宋

paragraphs: 盛時考槃古逸民，湖山草木咸知名。
至今八篇爛古錦，豈特五字如長城。
長驅萬騎到其下，束手按甲循牆行。
大邦維翰蔽騷雅，遐衝既折猶精神。
抗衡劇孟一敵國，彈壓西子孤山春。
死諸葛走生仲達，送修靖邀陶淵明。
聚蚊莫及怒雷迅，老瓦不亂黄鍾鳴。
清彈豈爲賞音廢，自芳更問林扉扃。
鷗盟未冷浪拍拍，弋者何慕鴻冥冥。
水流山空鶴態度，冰枯雪寒梅弟兄。
梅當成實自調鼎，鶴既生子仍姓丁。
鄉來偶同賦招隠，老去亦各相忘形。
故廬夜夜月如晝，少微耿耿天無雲。
千金儻可市駿骨，萬古適足空凡群。
百身可贖但虛語，九原喚起知無因。
爲公滿酌井花水，酹一抔土公應聞。